Nog 'n terugslag vir DA in die Baai | Maroela Media
Athol Trollip, eksburgemeester van die Nelson Mandelabaai-metro, se kans om weer die burgemeestersketting te dra lyk nog skraler ná die PA se besluit. Foto: Facebook
Die DA sê hy en sy koalisievennote in Nelson Mandelabaai se metroraad gaan voort met hul hofsaak om die ontseteling van Athol Trollip as burgemeester te betwis ondanks die Patriotiese Alliansie se besluit om sy steun aan die ANC-koalisie toe te sê.
Die Patriotiese Alliansie het Donderdag bekendgemaak dat hy nie langer deel sal wees van die aansoek in die hooggeregshof in Port Elizabeth om die uitkoms van verlede maand se raadsvergadering ter syde te stel nie. Die party het een lid in die raad, Marlon Daniels, wat ook die PA se nasionale voorsitter is.
Solly Malatsi, DA-woordvoerder, het by navraag aan Maroela Media gesê die PA se besluit sal geen invloed op hul hofaansoek hê om die raadsbesluit om die DA-koalisie te onttroon, ongeldig te laat verklaar nie.
Gayton McKenzie, die PA se nasionale leier, het in 'n verklaring gesê die party meen dis tyd om Mongameli Bobani, UDM-leier in die metro, kans te gee om sy staal as burgemeester te wys. Hy het by Trollip oorgeneem met die steun van onder meer die ANC en EFF.
McKenzie het gesê hulle het die DA-koalisie gesteun en sal nou dieselfde doen vir die ANC-koalisie. Hy sê dit het nie vir die PA sin om die DA se hofaansoek te steun nie omdat die party in die gesig gestaar word deur 'n opstand in eie geledere.
Hy beweer die PA het sy steun na die ANC verskuif ter wille van die inwoners van die metro. "Dis al 'n bakleiery vandat ons [die DA-koalisie] ingestem is," het hy aan AlgoaFM gesê. "Dis 'n Jerry Springer-affêre, daai hele raad. Ons het nie op ononderbroke dienslewering gekonsentreer nie.
"Dis hoekom ons besluit het om die nuwe ou ruimte te gun om die raad te bestuur. As burgemeester Bobani se bestuur nie na wense is nie, sal ons hom ook laat verwyder," het hy gewaarsku.
En daar gaan die gemors net aan waar die ANC opgehou het.
Ek is bevrees dat ons hier in PE nie weer maklik die DA ingestem sal kry nie. Die ander partye is hopeloos magsbehep! Met die nuwe Burgemeester in sy pos, kom jy gou agter dat alles om persoonlike oorwinnings draai! Die inwoners kom tweede…
Nét die vorige keer, nou so 'n tydjie gelede het Daniëls, na hy terug in die koalisie met die DA gewip het, gesê mens kan nie op die EFF vertrou nie, hy sal nooit ooit weer saam met hulle span nie, en kyk nou. Woorde ontbreek my. Kom ek stel dit so … wie kan mens deesdae, of kon mens in die verlede vertrou? Go figure. En dit sal ook nie in die toekoms anders wees nie.